Om jouself te vermink | News24
Om jouself te vermink
Net die gedagte dat daar so iets is soos self verminking sit mense af. Tog is dit iets wat meer dikwels voorkom as wat ons dink.
In ’n uittreksel uit Psychology Today van Februarie 2012, word selfverminking beskryf as ’n poging om emosionele pyn of stres te ontlaai.
Die liggaam skei skynbaar endorfien af wat help met die hantering van die emosionele stres. Dikwels dra die persone lang moue om die snymerke te verberg of dit word op die maag of bobene aangebring.
Soms steek mense hulself met skerp voorwerpe of krap hulself doelbewus totdat hulle bloei.
Bekende aktrises soos Angelina Jolie en self Prinses Diana het hierdie gedrag geopenbaar.
Dis ook ’n manier om te kommunikeer dit wat jy nie in woorde kan uitdruk nie. Christene behoort hierdie noodkrete nie gering te ag nie.
In Matteus 18:8-10 lees ons ook van selfverminking. Dit gaan egter nie oor die selfverminking waarna ons so pas verwys het nie.
Matteus maak gebruik van oordrywing om sy punt te maak. Jesus leer dat as enigiets, jou hand of jou voet, dreig om jou van Hom afvallig te maak, jy liewer daardie oog moet uitpluk of daardie hand moet afkap.
Nie letterlik nie, maar ons mag nie toelaat dat enigiets in die lewe ons weghou van ’n lewe van diens aan God en ons medemens nie. Enigiemand wat al probeer het om ontslae te raak van ’n slegte gewoonte weet dat die stryd daarteen psigiese en fisiese pyn veroorsaak.
Sommige kommentatore reken dat Jesus verwys na mense in die kerk wat slegte voorbeelde vir ander nalaat en hulle laat struikel.
Sulke mense moet nie toegelaat word om met hul slegte invloed vort te gaan nie.
Ander reken weer dat ons die hand wat weier om vir armes te sorg onder God se geestelike skalpel moet plaas sodat die hand diensbaar kan word aan ander.
Of dat ons die oog deur God moet laat vervang met ’n oog wat na die wêreld deur Sy oë kyk. Sal ons die emosionele en fisiese seer van ander herken.
Hoe ook al, wees eerder bereid tot geestelike selfverminking binne die konteks waarin Jesus dit stel, as dat iets jou verhinder om aan die doel waarvoor God jou geskep het te beantwoord nie, naamlik Sy verheerliking.